PROS พุ่งแรง 11% นิวไฮรอบ 5 เดือน หลังคว้างานใหม่ ดันแบ็กล็อกทะลัก 2.3 พันลบ.
PROS พุ่งแรง 11% ราคาแตะ 2.34 บ. นิวไฮรอบ 5 เดือน หลังคว้างานใหม่ 10 โครงการ มูลค่าเฉียด 600 ลบ. ดันแบ็กล็อกทะลัก 2.3 พันลบ. พร้อมเดินหน้าประมูลงานต่อเนื่อง
PROS พุ่งแรง 11% ราคาแตะ 2.34 บ. นิวไฮรอบ 5 เดือน หลังคว้างานใหม่ ดันแบ็กล็อกทะลัก 2.3 พันลบ.
23 ก.ย. 2565

ผู้สื่อข่าวรายงานว่า วันนี้ (23 ก.ย.65) ราคาหุ้น บริษัท พรอสเพอร์ เอ็นจิเนียริ่ง จำกัด (มหาชน) หรือ PROS ล่าสุด ณ เวลา 12:06 น. อยู่ที่ระดับ 2.34 บาท บวก 0.22 บาท หรือ 10.38% สูงสุดที่ระดับ 2.50 บาท ต่ำสุดที่ระดับ 2.16 บาท ด้วยมูลค่าการซื้อขาย 50.74 ล้านบาท ราคาหุ้น PROS ปรับตัวขึ้นสูงสุดในรอบเกือบ 5 เดือน นับตั้งแต่ราคาหุ้นอยู่ที่ระดับ 2.36 บาท เมื่อวันที่ 29 เม.ย.65

โดยนายพงศ์เทพ รัตนแสงสรวง ประธานเจ้าหน้าที่บริหาร PROS  เปิดเผยว่า บริษัทได้รายงานต่อตลาดหลักทรัพย์ฯ เรื่องได้รับงานโครงการก่อสร้างจำนวน 2 โครงการ คือ โครงการ เมกาโฮม สาขาแพรกษา จากบริษัท โฮมโปรดักส์ เซ็นเตอร์ จำกัด (มหาชน) เป็นงานติดตั้งระบบวิศวกรรมประกอบอาคาร และ โครงการ งานระบบไฟฟ้าย้ายตู้ MDB คลังสินค้าลำลูกกา จากบริษัท นีโอ คอร์ปอเรท จำกัด รวมมูลค่า 118 ล้านบาท
นอกจากนี้ กิจการร่วมค้าพรอสเพอร์และยูพีเค ได้ลงนามหนังสือว่าจ้างโครงการก่อสร้างขนาดใหญ่ คือ โครงการ ก่อสร้างทางรถไฟเด่นชัย-เชียงราย-เชียงของ จากบริษัท ไฮกรีตโปรดักส์ แอนด์ เทคโนโลยี จำกัด เป็นงานผลิตชิ้นงานคอนกรีต (Precast Concrete Girder) รวมมูลค่าโครงการทั้งหมด 734 ล้านบาท โดยเป็นสัดส่วนของบริษัท 60% คิดเป็นมูลค่า 440 ล้านบาท
ทั้งนี้เป็นไปตามแผนงานที่บริษัทวางไว้ ในงานภาครัฐและภาคเอกชนคาดทยอยรับรู้รายได้บางส่วนในปีนี้ สนับสนุนมูลค่างานในมือ (Backlog) เติบโตแข็งแกร่งล่าสุดอยู่ที่ 2,344.22 ล้านบาท ปัจจุบันบริษัทอยู่ระหว่างรอผลประมูลเสริมพอร์ตเพิ่มเติม โดยเป็นงานโครงการภาครัฐขนาดใหญ่ งานกลุ่มโรงพยาบาล และงานภาคเอกชน จากลูกค้าใหม่และลูกค้าเดิมที่ยังมีการขยายงานต่อเนื่อง
ส่วนของบริษัทย่อย คือ บริษัท พรอสเพอร์ ไทธรรม์ จำกัด ได้รับงานใหม่ในกลุ่มโรงงานอุตสาหกรรมและโลตัสจำนวน 7 โครงการ รวมมูลค่าทั้งสิ้น 22.92 ล้านบาท ได้แก่ 1. โครงการ DOW-Design Works for SCO Formulation Warehouse Project จากบริษัท ดาว เคมิคอล ประเทศไทย จำกัด  2. โครงการ ALS-งานออกแบบและปรับปรุงโครงสร้างหลังคาคลุมถังเก็บน้ำและปั๊มน้ำ จากบริษัท เอแอลเอส แลบอราทอรี กรุ๊ป (ประเทศไทย) จำกัด 3. โครงการ Lotus’s-Interior &amp; Architecture Pancake Project Kanchanaburi จากบริษัท เอก-ชัย ดีสทริบิวชั่น ซิสเทม จำกัด
รวมทั้ง 4. โครงการ Lotus’s-Interior Work Lotus Nakhon In (Mall Extention) จากบริษัท เอก-ชัย ดีสทริบิวชั่น ซิสเทม จำกัด 5. โครงการ GCME-Innovation Lab Extension Project จาก GC Maintenance and engineering Company Limited 6. โครงการ JFE-Installation Oil Separator Project จากบริษัท เจเอฟอี สตีล กัลวาไนซิ่ง (ประเทศไทย) จำกัด เป็นงานออกแบบและยื่นขออนุญาตก่อสร้าง ก่อสร้างฐาน Foundation และ 7. โครงการ IRPC-Fence for Hydra Plant Project จากบริษัท อินโนโพลีเมด จำกัด